## L’IVF aprova quatre noves operacions de finançament per valor de 2 milions d’euros per a impulsar projectes innovadors en la Comunitat Valenciana

*** Estes iniciatives, englobades en el sector de les tecnologies, el tèxtil i l’alimentació, rebran préstecs cofinançats pel Programa FEDER Comunitat Valenciana 2021-2027
* En només dotze mesos el grau d’execució de les línies de préstecs participatius i subordinats oferides per l’IVF arriba al 40 % del pressupost previst**

L’Institut Valencià de Finances (IVF), organisme dependent de la Conselleria d’Hisenda i Economia, ha aprovat quatre noves operacions de finançament per valor de 2 milions d’euros que tenen com a beneficiàries les empreses que estan desenrotllant en la Comunitat Valenciana nous projectes amb un alt component innovador.

Estes operacions, acollides a les línies de préstecs participatius i préstecs subordinats que oferix este organisme, estan cofinançades amb recursos europeus a través del Programa Comunitat Valenciana FEDER 2021-2027.

Es tracta de projectes innovadors i de base tecnològica, duts a terme tots per empreses amb menys de cinc anys d’antiguitat i situades en la Comunitat Valenciana.

“Les iniciatives finançades desenrotllen importants avanços en el camp de l’alimentació, el tèxtil i l’aplicació de nous materials per a la indústria, projectes que, a pesar d’estar desenrotllats per empreses de recent creació, sumen ja més de huitanta treballadors en les seues plantilles”, ha destacat el director general de l’IVF, Enrique Montes.

Cal destacar que, a més, dels recursos aportats per l’IVF, estos quatre projectes han mobilitzat prop 6,5 milions d’euros de finançament concedit per altres entitats de caràcter privat, per la qual cosa la suma total de la inversió rebuda supera els 8 milions d’euros.

**30 milions per a impulsar la innovació**

En l’actualitat, l’IVF oferix dos productes financers específicament dissenyats per a impulsar la innovació en la Comunitat Valenciana, en els dos casos cofinançats amb recursos del Programa Comunitat Valenciana FEDER 2021-2027, línies amb una dotació pressupostària conjunta de 30 milions d’euros.

Així, a través de la línia de préstecs participatius en coinversió amb inversors privats es dona suport financer a projectes duts a terme per microempreses i xicotetes empreses, a través de crèdits d’entre 50.000 i els 300.000 euros, en operacions fins a set anys i amb fins a tres de carència.

D’altra banda, la línia de préstecs subordinats es dirigix a empreses que busquen consolidar el seu projecte empresarial, accedint a préstecs d’entre 300.000 i 1.000.000 euros, en operacions de fins a deu anys i amb fins a tres de carència. Estos préstecs poden destinar-se tant a finançar nous projectes d’inversió com a cobrir necessitats de capital circulant de les empreses.

“Transcorreguts a penes dotze mesos des de la posada en marxa d’estos productes, ja hem executat més del 40 % del pressupost inicialment previst, la qual cosa demostra la utilitat i necessitat d’este tipus de crèdits dirigits a empreses que en moltes ocasions troben dificultats per a accedir a finançament a través de les entitats bancàries tradicionals”, ha afirmat Enrique Montes.

Fecha: 04/06/2025